钦定古今图书集成/明伦汇编/氏族典/第261卷 > 王杰
## 钦定古今图书集成/明伦汇编/氏族典/第261卷 > 王杰

按《周书王杰传》：“杰，金城直城人也。本名文达。高祖万
国，魏燕州刺史。父巢，榆中镇将。杰善骑射，有膂力，魏
孝武初，赐爵都昌县子。太祖奇其才，擢授扬烈将军。
复潼关，破沙苑，争河桥，战邙山，皆以勇敢闻。亲待日
隆，赐姓宇文氏。恭帝元年，从于谨围江陵。时栅内有
人，善用长槊，战士将登者多为所毙。谨令杰射之，应”
弦而倒，登者乃得入，遂拔之。谨喜曰：“济我大事者，在
公此箭也。”孝闵帝践祚，进爵张掖郡公，出为河州刺
史。天和三年，除宜州刺史。建德初，除泾州总管。杰少
从军旅，虽不习吏事，所历州府，咸以忠恕为心，以是
颇为百姓所慕。宣帝即位，拜上柱国。大象元年薨，追
封鄂国公，谥曰威。